L-Unjoni Ewropea u l-Istati Membri tagħha huma promoturi qawwija ta' ċiberspazju miftuħ, stabbli u sigur, li jirrispetta d-drittijiet tal-bniedem, il-libertajiet fundamentali u l-istat tad-dritt. Iċ-ċiberspazju joffri opportunitajiet sinifikanti għall-iżvilupp soċjali, politiku u ekonomiku. L-Unjoni Ewropea u l-Istati Membri tagħha huma mħassba dwar iż-żieda ta' mġiba malizzjuża fiċ-ċiberspazju li għandha l-għan li ddgħajjef l-integrità, is-sigurtà u l-kompetittività ekonomika tal-UE, inkluż iż-żieda fl-atti ta' serq ta' proprjetà intellettwali bl-użu tal-internet. L-użu ħażin tat-Teknoloġiji tal-Informazzjoni u tal-Komunikazzjoni (ICT) jista' jwassal għal effetti kaskata destabbilizzanti, b'riskju akbar ta' kunflitt. L-Unjoni Ewropea u l-Istati Membri tagħha jħeġġu lill-atturi jieqfu jwettqu attivitajiet malizzjużi bħal dawn, u jappellaw lis-sħab kollha biex isaħħu l-kooperazzjoni internazzjonali biex jippromwovu s-sigurtà u l-istabbiltà fiċ-ċiberspazju. Huma jinsabu determinati li jieħdu azzjonijiet immirati biex jinnewtralizzaw attivitajiet malizzjużi bħal dawn u huma ħerqana li jsaħħu l-kooperazzjoni mas-sħab internazzjonali għal dan il-għan. L-Unjoni Ewropea u l-Istati Membri tagħha qegħdin kontinwament jimmonitorjaw u jindirizzaw l-isfidi li joħloq iċ-ċiberspazju kemm internament kif ukoll lill-politika barranija u ta' sigurtà tagħhom. L-isforzi tagħhom għandhom l-għan li jsaħħu r-reżiljenza ċibernetika, iżidu s-sensibilizzazzjoni tan-negozji u taċ-ċittadini kif ukoll li jwieġbu permezz tal-użu ta' miżuri diplomatiċi. Sabiex iżżomm iċ-ċiberspazju miftuħ, stabbli u sigur, il-komunità internazzjonali teħtieġ iżżid l-isforzi tagħha biex tindirizza attivitajiet ċibernetiċi malizzjużi, u tiggwida l-użu tagħha stess tal-ICTs bl-applikazzjoni tad-dritt internazzjonali eżistenti fiċ-ċiberspazju, kif ukoll permezz tal-aderenza man-normi, ir-regoli u l-prinċipji tal-imġiba responsabbli tal-Istati kif imfissra fir-rapporti kumulattivi mill-Grupp tan-NU ta' Esperti Governattivi fil-qasam tat-Teknoloġiji tal-Informazzjoni u tal-Komunikazzjoni (ICTs) fil-Kuntest tas-Sigurtà Internazzjonali (UNGGE). F'dan ir-rigward, l-Istati ma għandhomx konxjament jippermettu li t-territorju tagħhom jintuża għal attivitajiet malizzjużi bl-użu tal-ICTs, kif iddikjarat fir-rapport tal-2015 tal-UNGGE. L-Unjoni Ewropea u l-Istati Membri tagħha huma impenjati bis-sħiħ favur il-kunsens eżistenti f'dan il-kuntest, u għal aktar diskussjonijiet fin-Nazzjonijiet Uniti, kif ukoll favur l-impenji meħuda fir-rigward tal-protezzjoni tal-proprjetà intellettwali kontra s-serq permezz tal-internet, f'fora multilaterali bħall-G20 jew permezz tas-sejħa ta' Pariġi għal Fiduċja u Sigurtà fiċ-Ċiberspazju, appoġġata mill-Istati Membri kollha. Il-Pajjiżi Kandidati t-Turkija, il-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova u l-Georgia, jallinjaw ruħhom ma' din id-dikjarazzjoni. * - Il-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.